ആറിലേറി കൗര് ഡിസ്കസ് ത്രോയില് കമല്പ്രീത് കൗര് ആറാം സ്ഥാനത്തായി ടോക്യോ : യോഗ്യതാ റൗണ്ടില് രണ്ടാം സ്ഥാനക്കാരിയായി അത്ലറ്റിക്സിലെ ആദ്യ ഇന്ത്യന് മെഡലെന്ന പ്രതീക്ഷ ഉണര്ത്തിയ കമല്പ്രീത് കൗര് ഫൈനലില് ആറാം സ്ഥാനത്തായി. 64 മീറ്റര് യോഗ്യതാ റൗണ്ടില് കണ്ടെത്താന് കഴിഞ്ഞ കമലിന്റെ ഫൈനലിലെ മികച്ച ദൂരം 63.70 മീറ്റര് മാത്രമായിരുന്നു. മൂന്നാമത്തെ ത്രോയില് ഈ ദൂരം കണ്ടെത്തി അവസാന എട്ടിലേക്ക് പ്രവേശിച്ച കൗര് പിന്നീട് രണ്ട് ശ്രമങ്ങള് ഫൗളാക്കുകയും ഒന്നില് 61.37 മീറ്റര് കണ്ടെത്തുകയും ചെയ്തു. കമല് തന്റെ പേരിലുള്ള ദേശീയ റെക്കാഡായ 66.59 മീറ്റര് ടോക്യോയില് ആവര്ത്തിച്ചിരുന്നെങ്കില് വെങ്കലമെങ്കിലുംനേടാന് കഴിയുമായിരുന്നു. 68.98 മീറ്റര് എറിഞ്ഞ അമേരിക്കക്കാരി വലേറി അല്ലമനാണ് സ്വര്ണം നേടിയത്. 66.86 മീറ്ററുമായി ജര്മ്മനിയുടെ ക്രിസ്റ്റീന പുഡെന്സ് വെള്ളിനേടിയപ്പോള് വെങ്കലം കിട്ടിയ ക്യൂബക്കാരി യെയ്മി പെരസിന്റെ ദൂരം 65.72 മീറ്റര് മാത്രമായിരുന്നു. ഫൈനലില് മത്സരിച്ച 12 പേരില് ഏഷ്യയില് നിന്ന് കൗറും ചൈനീസ് താരം ചെന് യാംഗുമാണ് ഉണ്ടായിരുന്നത്. യാംഗ് 10ാമതാണ് ഫിനിഷ് ചെയ്തത്. ഇതോടെ ഏഷ്യക്കാരില് ഒന്നാമതെത്തിയത് കൗറായി.